CELEX: 52013PC0707
Language: mt
Date: 2013-10-16
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2013/001 FI/Nokia Salo mill-Finlandja)

|
			
		
		
		52013PC0707
		
			Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2013/001 FI/Nokia Salo mill-Finlandja) /* COM/2013/0707 final */
			
				
		
		
			
			   	MEMORANDUM TA’ SPJEGAZZJONI
Il-Punt 28 tal-Ftehim Interistituzzjonali
tas-17 ta’ Mejju 2006 bejn il-Parlament Ewropew, il-Kunsill u
l-Kummissjoni dwar id-dixxiplina baġitarja u l-amministrazzjoni
finanzjarja tajba[1]
jippermetti l-mobilizzazzjoni tal-Fond Ewropew ta’ Aġġustament
għall-Globalizzazzjoni (FEG) permezz ta’ mekkaniżmu ta’ flessibbiltà,
bil-limitu massimu annwali ta’ EUR 500 miljun lil hinn
mill-intestaturi rilevanti tal-qafas finanzjarju.
Ir-regoli applikabbli
għall-kontribuzzjonijiet mill-FEG huma stipulati fir-Regolament (KE)
Nru 1927/2006 tal-Parlament Ewropew u tal-Kunsill
tal-20 ta’ Diċembru 2006 li jistabbilixxi l-Fond Ewropew
ta’ Aġġustament għall-Globalizzazzjoni[2].
Fl-1 ta' Frar 2013,
il-Finlandja ressqet l-applikazzjoni EGF/2013/001 FI/Nokia għal
kontribuzzjoni finanzjarja mill-FEG, wara li ngħataw is-sensji
fil-kumpaniji Nokia plc, Nokia Siemens Networks u 30 mis-sottokuntratturi
tagħhom fil-Finlandja.
Wara analiżi bir-reqqa ta' din
l-applikazzjoni, il-Kummissjoni kkonkludiet skont l-Artikolu 10
tar-Regolament (KE) Nru 1927/2006 li l-kundizzjonijiet għal
kontribuzzjoni finanzjarja skont dan ir-Regolament huma sodisfatti.
TAQSIRA TAL-APPLIKAZZJONI U ANALIŻI
 Dejta ewlenija: ||   
 Nru ta’ Referenza tal-FEG || EGF/2013/001 
 Stat Membru || Il-Finlandja 
 Artikolu 2 || (a) 
 Intrapriża primarja || Nokia plc 
 Sussidjarji, fornituri u produtturi fl-istadju aħħari tal-produzzjoni || 31 
 Il-perjodu ta’ referenza || 1.8.2012 – 30.11.2012 
 Id-data tal-bidu għas-servizzi personalizzati || 1.8.2012 
 Data tal-applikazzjoni || 1.2.2013 
 Sensji waqt il-perjodu ta' referenza || 2 863 
 Sensji qabel u wara l-perjodu ta’ referenza || 1 646 
 Total ta’ sensji eliġibbli || 4 509 
 Ħaddiema li ngħataw is-sensja u li mistennija jipparteċipaw fil-miżuri || 3 719 
 Nefqa għas-servizzi personalizzati (EUR) || 18 830 000 
 Nefqa għall-implimentazzjoni tal-FEG[3] (EUR) || 790 000 
 Nefqa għall-implimentazzjoni tal-FEG (%) || 4.03 
 Baġit totali (EUR) || 19 620 000 
 Kontribuzzjoni tal-FEG (50 %) (EUR) || 9 810 000 
1.           L-applikazzjoni tressqet
quddiem il-Kummissjoni fl-1 ta’ Frar 2013 u kienet supplimentata minn
tagħrif addizzjonali sal-21 ta’ Awwissu 2013.
2.           L-applikazzjoni tissodisfa
l-kondizzjonijiet għall-użu tal-FEG kif stabbilit fl-Artikolu 2(a)
tar-Regolament (KE) Nru 1927/2006, u ġiet sottomessa fi żmien
il-perjodu speċifikat ta’ 10 ġimgħat imsemmi fl-Artikolu 5 ta’
dak ir-Regolament.
Ir-rabta bejn is-sensji u l-bidliet
strutturali ewlenin fix-xejriet kummerċjali dinjija minħabba
l-globalizzazzjoni
3.           Sabiex tiġi stabbilita
r-rabta bejn is-sensji u l-bidliet strutturali maġġuri fix-xejriet
tal-kummerċ dinji minħabba l-globalizzazzjoni, il-Finlandja ssostni
li d-diffikultajiet kurrenti tal-kumpaniji Nokia u Nokia Siemens Networks u ta'
kważi s-sottokuntratturi kollha u tar-reġjuni milquta jmorru lura
għal Frar 2011. F'dak iż-żmien in-Nokia ħabbret bidla
sinifikanti fl-istrateġija tal-intrapriża u nediet kooperazzjoni
estensiva ma' Microsoft fir-rigward tal-użu ta' Microsoft Windows Phone
bħala s-sistema operattiva primarja tagħha tal-ismartphone, filwaqt
li żżomm is-sistema operattiva Symbian tagħha stess bħala
pjattaforma ta' softwer f'telefons bi prezz iktar baxx sa tmiem l-2016.
Id-domanda għat-telefons Symbian sadanittant waqgħet
konsiderevolment, u l-operazzjonijiet ta' żvilupp u ta' manutenzjoni msejsa
fuq is-sistema Symbian għandhom għalhekk jitwaqqfu.
4.           L-intenzjoni kienet li
l-impjant tan-Nokia f'Salo jinżamm operattiv filwaqt li jitnaqqas b'madwar
12 % l-persunal tal-kumpanija fl-uffiċċji madwar id-dinja
kollha. Dan wassal għall-għeluq tal-impjant f i Cluj, ir-Rumanija (Settembru 2011)
, li għalih ġiet ippreżentata applikazzjoni oħra tal-FEG.
Nokia Siemens Netwerks ħabbru wkoll sensji kbar (Novembru 2011).
Fit-22 ta' Marzu 2012, tħabbru s-sensji fin-Nokia f'Salo,
meta tkeċċew 1 000 ħaddiem minn total ta’ 1 700.
Il-Finlandja ressqet applikazzjoni EGF/2012/006 FI/Nokia Salo
b’appoġġ ta’ dawn il-ħaddiema, u żiedet li diġà kienu
ppjanati sensji oħra, u se titħejja applikazzjoni ta’ segwitu
mill-Finlandja għall-mewġa li jmiss ta’ sensji min-Nokia stess u
s-sottokuntratturi tagħha.
5.           Din hija applikazzjoni ta'
segwitu, b’appoġġ tal-bqija tal-ħaddiema tan-Nokia f'Salo,
ħaddiema tan-Nokia f’partijiet oħrajn tal-pajjiż
(prinċipalment Espoo, Tampere u Oulu) u s-sensji li rriżultaw
fin-Nokia Siemens Networks u 30 sottokuntrattur ieħor f’diversi
reġjuni tal-Finlandja. Il-fabbrika ta’ Salo sadanittant għalqet
kompletament, bit-telf ta’ 900 impjieg ieħor. Twaqqaf ukoll programm
estensiv ta’ żvilupp tal-prodotti, u dan wassal għat-telf
tal-impjiegi f’Oulu u Tampere kif ukoll fiċ-ċentru tal-iżvilupp
tal-prodotti f'Salo. Dan l-għeluq wassal ukoll għal telf ta’ impjiegi
fil-funzjonijiet ta’ appoġġ, bl-akbar impatt fuq Espoo.
6.           Ir-raġuni primarja
għas-sensji hija t-trasferiment tal-funzjonijiet fis-settur
għall-pajjiżi terzi barra l-Ewropa. L-immuntar tal-mowbajls, li qabel
kien isir f’Salo u Cluj, intbagħat barra l-pajjiż fl-Ażja
(iċ-Ċina, il-Korea t'Isfel, l-Indja u l-Vjetnam, fejn dalwaqt se
jiġi inawgurat impjant ġdid tan-Nokia). Il-manifattura tal-komponenti
u l-produzzjoni bis-sottokuntratti kienu diġà ġew trasferiti barra
mill-Ewropa. Wara d-direzzjoni li diġà ttieħdet mill-produzzjoni,
kemm id-disinn kif ukoll l-iżvilupp tal-prodotti ntbagħtu jew qed
jintbagħtu barra l-pajjiż.
7.           L-iskop tat-trasferiment
tal-operazzjonijiet ta' mmuntar lejn l-Asja huwa li jitħaffef id-dħul
tal-mezzi fis-suq. Permezz ta' ħidma eqreb mas-sottokuntratturi, in-Nokia
tkun tista' ġġib innovazzjonijiet ġodda fis-suq aktar malajr u
tkun tista' ttejjeb il-kompetittività tagħha. Fil-preżent, in-Nokia
qed titlef il-pożizzjoni tagħha fis-swieq l-aktar importanti
tagħha taċ-Ċina u l-Indja, fejn bosta kumpaniji li
jimmanifatturaw telefons irħas qed iżidu l-ishma tagħhom
mis-suq. Fis-suq tal-mudelli bażiċi tat-telefon ċellulari,
is-sehem tan-Nokia naqas minn 33 % (2010) għal 24 % (2011), u
dan it-tnaqqis kompla fl-2012. Fir-rigward tas-smartphones, Apple u Samsung
għasru lin-Nokia mis-suq. Għalhekk, fi Q2/2012, in-Nokia kellha sehem
mis-suq ta’ 6.6 % (tnaqqis minn 38 % fil-bidu tal-2010), filwaqt li
Apple kellha 16.9 % u Samsung 32.6 %[4].
8.           Fl-aqwa tagħha,
l-industrija tal-elettronika u tal-elettroteknika pprovdiet impjieg lil aktar
minn 60 000 persuna fil-Finlandja, iżda sa tmiem l-2012, dan
in-numru kien waqa' għal 50 000. Fl-istess ħin, in-numru tal-persunal
f’sussidjarji tal-kumpaniji f’din l-industrija f'pajjiżi terzi kien qed
jikber - dikjarazzjoni ċara dwar il-funzjonijiet tar-rilokazzjoni barra
mill-pajjiż lejn l-Ażja b'mod partikolari.
      Il-persunal
fil-Finlandja
       Il-persunal
f'sussidjarji barra l-pajjiż      

9.           Sal-lum, is-settur
tal-mowbajls kien is-suġġett ta' bosta applikazzjonijiet tal-FEG, li
kollha kienu msejsa fuq il-globalizzazzjoni relatata mal-kummerċ. Din hija
r-raba’ applikazzjoni f’isem ħaddiema li spiċċaw ngħataw
is-sensja min-Nokia; it-tliet każijiet preċedenti kienu
għall-ħaddiema li ngħataw is-sensja min-Nokia fil-Ġermanja,
ir-Rumanija u l-Finlandja.
Turija tal-għadd tas-sensji u
konformità mal-kriterji tal-Artikolu 2(a)
10.         Il-Finlandja ressqet din
l-applikazzjoni skont il-kriterji ta’ intervent tal-Artikolu 2(a)
tar-Regolament (KE) Nru 1927/2006, li jeħtieġ minn tal-inqas
500 sensja matul perjodu ta’ erba’ xhur f’intrapriża fi Stat Membru,
inklużi ħaddiema li ngħataw is-sensja mill-fornituri tagħha
jew mill-produtturi involuti fl-istadju aħħari ta’ produzzjoni.
11.         L-applikazzjoni ssemmi
4 509 sensja fin-Nokia plc, is-sussidjarja tagħha Nokia Siemens
Networks u 30 mill-fornituri u s-sottokuntratturi tagħha, li minnhom
2 863 seħħu matul il-perjodu ta’ referenza ta’ erba’ xhur mill-1
ta’ Awwissu 2012 sat-30 ta’ Novembru 2012 u 1 646 sensja oħra qabel u
wara l-perjodu ta’ referenza, iżda relatati mal-istess proċedura ta’
sensji kollettivi. L-2 544 sensja min-Nokia ġew ikkalkulati kollha
skont l-ewwel inċiż tat-tieni paragrafu tal-Artikolu 2 tar-Regolament
(KE) Nru 1927/2006, filwaqt li fost dawk mill-kumpanija sussidjarja u
s-sottokuntratturi, 496 ġew ikkalkolati skont l-ewwel inċiż
tat-tieni paragrafu tal-Artikolu 2 tar-Regolament (KE) Nru 1927/2006 u
l-1 469 li jifdal skont it-tieni inċiż tal-istess paragrafu.
Spjegazzjoni tan-natura mhux prevista
ta’ dawk is-sensji
12.         L-awtoritajiet Finlandiżi
jargumentaw li s-sensji fuq l-impjant Salo ma kinux mistennija, billi dawn
kienu espliċitament eżentati meta n-Nokia ħabbret sensji kbar
fil-Finlandja fi Frar 2011. Dak iż-żmien, ir-rwol tal-impjant
Salo kien mistenni li jkun il-produzzjoni ta' smartphones ibbażati fuq
il-pjattaforma ta' Windows Phone.
13.         Fl-aħħar ta’
Novembru 2011, meta tħabbar l-għeluq tal-impjant fi Cluj
(ir-Rumanija), in-Nokia ħabbret ukoll li kienet qed tikkunsidra mill-ġdid
ir-rwol tal-impjant f'Salo u li xi tnaqqis fil-persunal kellu mnejn ikun
mistenni fl-2012. Fit-22 ta' Marzu 2012, tħabbar it-tnaqqis
tal-persunal ta' Salo b'1 000 ruħ, li kellu jiġi
implimentat sal-aħħar ta' Ġunju. Fl-14 ta’ Ġunju 2012,
in-Nokia ħabbret 3 700 sensja oħra fil-Finlandja, fosthom 850
fl-impjant tal-mowbajls f'Salo u l-funzjonijiet ta' appoġġ
tiegħu. Barra minn hekk, kienet se tkun qed tnaqqas b’mod sinifikanti
il-ħaddiema tagħha fit-taqsima tal-mezzi u s-servizzi. Tħabbar
ukoll l-għeluq tal-impjanti li kienu se jwasslu għal aktar sensji
f’Ulm (il-Ġermanja) u Burnaby (il-Kanada). Dan kollu ma kienx previst,
wara l-assigurazzjonijiet mogħtija biss sena qabel, u fid-dawl tal-fatt li
Salo kien l-ewwel impjant ta' produzzjoni tan-Nokia b'operazzjonijiet ta'
żvilupp tal-prodotti u l-post fejn in-Nokia normalment kienet tniedi
l-immuntar u l-proċess ta' tagħlim għall-immuntar ta' mudelli
ġodda u importanti tat-telefon. Barra minn hekk, kien diġà sar
tnaqqis imdaqqas tal-persunal fil-Finlandja, u aktar tnaqqis ta' dan id-daqs ma
kienx mistenni.
Identifikazzjoni tal-intrapriżi li
taw is-sensji u l-ħaddiema fil-mira tal-għajnuna
14.         L-applikazzjoni marbuta ma’
4 509 sensja li minnhom 2 544 fin-Nokia stess u 1 965 oħra
fis-sussidjarja tagħha n-Nokia Siemens Networks u l-fornituri u
s-sottokuntratturi l-oħra. Minn dan it-total, huwa mistenni li 3 719
ħaddiem se jieħdu sehem fil-miżuri kofinanzjati mill-FEG. 
L-intrapriżi li taw is-sensji huma dawn li
ġejjin:
 Intrapriża || Sensji fil-perjodu ta’ referenza || Sensji qabel jew wara l-perjodu ta’ referenza 
 Nokia plc || 2 348 || 196 
 Nokia Siemens Networks || 23 || 644 
 Accenture ||   || 263 
 Are || 14 ||   
 Autobar Finland || 3 ||   
 Barona || 2 ||   
 Cencorp ||   || 13 
 Crelint || 35 ||   
 DHL Global Forwarding || 5 ||   
 DHL Supply Chain || 75 || 31 
 Digia ||   || 69 
 Flander ||   || 2 
 Foxconn || 14 || 102 
 Infocare || 35 || 3 
 ISS Palvelut || 15 ||   
 Ixonos || 14 || 9 
 Lionbridge || 1 ||   
 Life-on Mobile Corporation || 25 || 1 
 Logica Suomi || 158 ||   
 Mehiläinen || 1 ||   
 Mitron || 4 ||   
 Neusoft Mobile Solutions ||   || 17 
 Nice-business Solutions Finland || 3 || 6 
 Relacom || 6 || 18 
 RR Donneley || 10 ||   
 Saloteam || 4 ||   
 Sasken || 15 ||   
 Sodexo || 21 ||   
 ST-Ericsson ||   || 56 
 Teleca Finland || 10 || 17 
 Tieto ||   || 199 
 Turvatiimi || 22 ||   
 Spiża totali || 2 863 || 1 646 
15.         It-tqassim tat-3 719
ħaddiem li mistennija jipparteċipaw fil-miżuri huwa kif
ġej:
 Kategorija || Numru || Persentaġġ 
 Irġiel || 2 338 || 62.87 
 Nisa || 1 381 || 37.13 
 Ċittadini tal-UE || 3 525 || 94.78 
 Ċittadini mhux tal-UE || 194 || 5.22 
 Età bejn il-15 u l-24 sena || 30 || 0.81 
 minn 25 sa 54 sena || 3 302 || 88.79 
 minn 55 sa 64 sena || 385 || 10.35 
 > 64 sena || 2 || 0.05 
16.         Fost il-ħaddiema li
mistennija jipparteċipaw fil-miżuri hemm 38 ħaddiem li
għandhom problemi ta’ saħħa kroniċi jew diżabilità.
17.         F’termini ta’ kategoriji
okkupazzjonali, it-tqassim tat-3 719 ħaddiem li mistennija
jipparteċipaw fil-miżuri huwa kif ġej:
 Kategorija || Numru || Persentaġġ 
 Leġiżlaturi, uffiċjali għolja u maniġers || 464 || 12.48 
 Professjonisti || 2 070 || 55.66 
 Tekniċi u professjonisti assoċjati || 256 || 6.88 
 Skrivana || 74 || 1.99 
 Ħaddiema fis-sevizzi u ħaddiema li jbigħu fil-ħwienet u fis-swieq || 40 || 1.08 
 Ħaddiema fl-artiġjanat u snajja’ relatati || 62 || 1.67 
 Operaturi tal-impjanti u tal-magni u dawk li jimmuntaw il-magni || 537 || 14.44 
 Xogħlijiet elementari || 216 || 5.81 
18.         B'konformità
mal-Artikolu 7 tar-Regolament (KE) Nru 1927/2006, il-Finlandja
kkonfermat li ġiet applikata politika ta' ugwaljanza bejn in-nisa u
l-irġiel kif ukoll politika ta' ebda diskriminazzjoni, u li din se tkompli
tapplika matul l-istadji varji tal-implimentazzjoni tal-FEG u, b'mod
partikolari, fir-rigward tal-aċċess għalih.
Deskrizzjoni tat-territorju milqut u
tal-awtoritajiet u l-partijiet interessati tiegħu
19.         Hemm bosta reġjuni
tal-Finlandja affettwati mis-sensji, tlieta minnhom (il-Lbiċ
tal-Finlandja, Usimaa u Pirkanmaa) huma fil-parti tan-nofsinhar tal-pajjiż
u ieħor (Ostrobothnia tat-Tramuntana) fit-Tramuntana. Ir-reġjun
tal-Lbiċ tal-Finlandja huwa l-aktar wieħed milqut ħażin,
b’1 050 sensja ġdida min-Nokia u 360 oħra mis-sottokuntratturi.
Dan huwa r-reġjun fejn jinsab Salo, li diġà kien sofra
mill-mewġiet preċedenti ta’ sensji min-Nokia.
20.         Iż-żona ta' Salo
hija parti mill-provinċja tal-Lbiċ tal-Finlandja, li hija waħda
mill-provinċji fil-pajjiż li l-aktar tesporta (aktar minn 60 %
tal-produzzjoni industrijali tagħha huwa esportat). Ir-reġjun tela'
għall-istatus produttiv ħafna li jgawdi matul is-snin disgħin,
bit-tkabbir qawwi tan-Nokia, li dak iż-żmien kienet qed issir
il-manifattur ewlieni tal-mowbajls fid-dinja. Hekk kif il-pożizzjoni
tan-Nokia ddgħajfet u ħakmet il-kriżi finanzjarja u ekonomika
globali, il-qagħda f’Salo ddeterjorat f’dak li għandu x'jaqsam
mal-impjiegi u l-produzzjoni, u r-reġjun sofra aktar minn reġjuni
oħra tal-Finlandja. L-istruttura ekonomika taż-żona ta' Salo
kienet eċċezzjonalment speċjalizzata sa mill-aħħar
tas-snin disgħin, bis-settur tal-informazzjoni u l-komunikazzjonijiet
ikopri aktar minn 50 % tal-valur miżjud fl-2008.
Fir-reġjun tal-Lbiċ tal-Finlandja,
il-grupp fil-mira jikkonsisti f’ħaddiema b’ħiliet aktar baxxi milli
fir-reġjuni l-oħra. Dawn jiġu ggwidati lejn opportunitajiet ta’
taħriġ fl-oqsma tas-saħħa u tas-settur soċjali;
it-trasport u l-loġistika; servizzi bħall-akkomodazzjoni,
l-intrapriżi tal-ikel u s-sigurtà; l-amministrazzjoni finanzjarja;
edukazzjoni għall-aġġornament tal-ħiliet fl-IT,
speċjalment fil-qasam tal-logħob tal-ażżard u tagħrif
dwar in-negozju.
21.         Ir-reġjun ta’ Usimaa
jinkludi l-kapital, Ħelsinki. Għalkemm ir-reġjun ta’
Ħelsinki kien wieħed mill-iktar żoni li qed jikbru malajr
tal-Finlandja, ma kienx kapaċi jevita l-konsegwenzi tal-kriżi
finanzjarja u ekonomika globali. Il-fatturat fl-industrija naqas fl-2009
b’29 %, u l-kummerċ ukoll naqas b’ritmu mgħaġġel.
Fl-istess ħin, l-għadd ta’ nies qiegħda li qed ifittxu impjieg
żdied bi kważi nofs meta mqabbel mas-sitwazzjoni fl-2008. Filwaqt li
l-prospetti ekonomiċi bdew jistabbilizzaw fl-2010, reġgħu marru
għall-agħar fl-2012. Fil-belt ta’ Espoo, fejn in-Nokia għandha
l-kwartjieri ġenerali, 91 % tal-fatturat tal-industrija ġie
mill-industrija tal-elettronika fl-2010, u n-Nokia u s-sottokuntratturi
tagħha jikkostitwixxu parti kbira minn dan it-total.
Fir-reġjun ta' Uusimaa, il-biċċa
l-kbira tan-nies fil-grupp tal-mira għandhom lawrja akkademika.
L-għan huwa li jiġu ggwidati lejn l-aġġornament
tal-edukazzjoni fl-oqsma tagħhom stess. Fis-settur tal-IT, hemm nuqqas ta’
ħaddiema fis-settur tal-logħob kemm għall-ħaddiema u wkoll
għall-managers. Għalhekk, dan is-settur jingħata attenzjoni
speċifika għall-miżuri tal-FEG fir-reġjun ta’ Uusimaa.
22.         Ir-reġjun ta’ Pirkanmaa,
fil-Punent tal-Finlandja, huwa wieħed mill-aktar żoni mmexxija
mill-esportazzjoni. Bħala ċentru kbir tal-kultura, l-edukazzjoni u
s-servizzi, huwa pprovda opportunitajiet aħjar għall-impjiegi
lill-popolazzjoni tiegħu minn ħafna aktar reġjuni
periferiċi tal-pajjiż. Ir-reġjun soffra ferm mill-effetti
tal-kriżi globali finanzjarja u ekonomika, u issa mis-sensji tan-Nokia u
dawk li jirriżultaw minnhom, stmata li tilħaq madwar 1 000
fiż-żona.
Fir-reġjun ta' Pirkanmaa, madwar 80 %
tal-grupp fil-mira għandhom lawrja akkademika. L-għan huwa li
jiġi integrat l-għarfien tal-IT qawwi tal-grupp fil-mira fis-setturi
ewlenin fejn huwa mistenni t-tkabbir, jiġifieri s-settur tal-prodotti
bijo/organiċi, tat-teknoloġiji tal-ambjent u tas-saħħa,
tal-enerġija rinnovabbli u tal-makkinarju intelliġenti.
23.         Ir-reġjun ta’
Ostrobothnia tat-Tramuntana, bil-kapital tiegħu Oulu, huwa
ċ-ċentru finanzjarju, edukattiv u kulturali l-aktar importanti
tat-Tramuntana tal-Finlandja. Mis-snin disgħin ’il hawn, dan
ir-reġjun sar ukoll ċentru tal-innovazzjoni internazzjonali,
bis-saħħa tas-suċċess tan-Nokia. Ġibed lejh
żgħażagħ ifittxu l-edukazzjoni u speċjalisti
internazzjonali jfittxu l-impjiegi. Huwa wkoll ċentru kbir tat-trasport,
tal-art, tal-ajru u wkoll tal-baħar, u għandu jibbenefika
mill-espansjoni urbana li bdiet fil-bidu fl-2013, meta diversi bliet tal-madwar
ġew amalgamati fih.
Fir-reġjun ta' Osthrobotnia tat-Tramuntana,
l-għan huwa li jittieħed vantaġġ mill-esperjenza u
l-għarfien tal-grupp fil-mira fis-setturi li qed jikbru, li huma
l-benesseri, l-ambjent, il-bijoteknoloġija u l-kultura. Barra minn hekk,
huma mistennija li jiżdiedu negozji ġodda tal-IT.
24.         Il-partijiet interessati
fir-reġjuni kollha kkonċernati huma ċ-Ċentri
għall-Iżvilupp Ekonomiku, it-Trasport u l-Ambjent,
l-Uffiċċji Reġjonali għall-Iżvilupp Ekonomiku u
tal-Impjiegi, u l-amministrazzjonijiet tal-ibliet. Barra minn hekk, kull
reġjun għandu jkollu gruppi ta’ koordinazzjoni tiegħu stess li
jittrattaw it-tibdil strutturali, li se jkunu involuti fl-implimentazzjoni
tal-applikazzjoni.
L-impatt mistenni tas-sensji fir-rigward
tal-impjiegi lokali, reġjonali jew nazzjonali
25.         Skont il-Ministeru
tax-Xogħol u l-Ekonomija, l-għadd totali ta’ nies li qegħdin
ifittxu impjieg fi ħdan il-fergħa tal-ICT fil-Finlandja fl-2012
(inklużi l-aħħar sensji min-Nokia u s-sottokuntratturi
tiegħu) kien jammonta għal madwar 7 700 ruħ. Dan
l-għadd kbir joħloq problemi konsiderevoli, partikolarment għal
dawk li qed ifittxu xogħol u li għandhom ’il fuq minn 45 sena u aktar
(minħabba li dawn huma preżunti li għandhom għarfien espert
skadut) u għall-gradwati żgħażagħ li qed ifittxu
l-ewwel xogħol tagħhom.
26.         Minħabba li l-kriżi
ġiet ħabta u sabta u minħabba l-iskala tas-sensji koperti minn
din l-applikazzjoni, jiġu kkawżati aktar diffikultajiet mhux biss
għall-ħaddiema nnifishom, iżda anke għal-lokalitajiet bi
stabbilimenti tan-Nokia u l-ekonomija Finlandiża kollha kemm hi. In-Nokia
u n-Nokia Siemens Networks flimkien ammontaw għal madwar għoxrin
fil-mija tal-impjiegi kollha fis-settur tal-ICT Finlandiż. Is-sehem
tal-grupp tan-Nokia (Nokia u Nokia Siemens Networks) mill-PGD tal-Finlandja
fl-2000 kien ta' 4 %; sal-2011 kien niżel għal 0.6 % biss
bi tnaqqis ulterjuri fl-2012.
27.         Is-sehem tal-cluster tan-Nokia
fl-investimenti kollha tas-settur privat fir-riċerka u l-iżvilupp
fil-Finlandja fil-passat kien jammonta għal aktar min-nofs. B’dawn
is-sensji, huwa mistenni li l-investimenti se jonqsu bin-nofs u li l-Finlandja
se titlef EUR 1 biljun fl-investimenti fir-riċerka u l-iżvilupp.
28.         Problema oħra ewlenija
hija li s-sottokuntratturi ġew speċjalizzati fil-fornitura tan-Nokia
u ma żviluppawx is-swieq u l-istrateġiji tagħhom stess.
B'riżultat tal-għeluq, se jkollhom jiżviluppawhom malajr jekk
jixtiequ li ma jfallux.
Pakkett ikkoordinat ta’ servizzi
personalizzati li jridu jiġu ffinanzjati u t-tqassim tal-ispejjeż
stmati tiegħu, inkluża l-komplementarjetà mal-azzjonijiet
iffinanzjati mill-Fondi Strutturali
29.         Il-Finlandja qed tippjana
tliet tipi ta’ miżuri għall-ħaddiema li ngħataw is-sensja u
koperti minn din l-applikazzjoni, (i) għajnuna biex jittrasferixxu
għal xogħol ġdid, (ii) għajnuna biex jiftħu n-negozju
tagħhom stess, u (iii) l-għoti ta' taħriġ jew edukazzjoni.
Il-miżuri kollha li ġejjin jikkombinaw flimkien biex jiffurmaw
pakkett ikkoordinat ta’ servizzi personalizzati li għandu l-għan li
jintegra mill-ġdid fl-impjieg il-ħaddiema li ngħataw is-sensja:
–     
Il-miżuri ta’ kowċing u miżuri
oħra ta’ tħejjija: Il-ħaddiema qiegħda jistgħu
jiġu megħjuna f’tekniki tat-tfittxija tax-xogħol, b’pariri u
gwida, żjarat f’fieri tax-xogħol, għajnuna bl-applikazzjonijiet
għall-impjiegi u s-CVs. Dan is-servizz normalment jingħata lil gruppi
ta’ daqsijiet varji. Skont il-grupp, it-taħriġ se jingħata
għal bejn ħamsa u 20 jum. Tingħata wkoll gwida dettaljata
għall-karriera lill-gruppi, b’iffukar fuq l-interazzjoni u l-prattika
tax-xogħol. Dan l-ikkowċjar jista’ jdum sa 40 jum. Individwi jew
gruppi jistgħu jiġu pprovduti kowċis tal-impjieg, li
jistgħu jaġixxu bħala 'sparring partners' waqt it-tiftix
tal-impjieg u bħala mentors kemm lil min iħaddem kif ukoll
lill-impjegati matul l-ewwel perjodi ta’ impjieg ġdid. Jistgħu
jingħataw sa 50 siegħa ta’ taħriġ lil kull persuna li qed
tfittex ix-xogħol.
–     
Il-ħaddiema jistgħu jibbenefikaw ukoll
minn firxa ta’ valutazzjonijiet tal-esperti. Dawn, pereżempju,
jistgħu jevalwaw il-kapaċità tax-xogħol tal-individwu,
inklużi aspetti relatati mas-saħħa, il-kompetenza u
l-ħiliet vokazzjonali, jew il-ħiliet intraprenditorjali u l-potenzjal
tal-ħaddiem.
–     
Dawk li qed ifittxu impjieg jistgħu wkoll
jingħataw l-opportunità biex iwettqu provi tat-taħriġ, fejn
ikunu jistgħu jittestjaw il-kapaċitajiet tagħhom f'diversi oqsma
ta’ studju għal perjodu ta’ taħriġ bi prova ta’ madwar 10 ijiem.
Huma jistgħu wkoll jippruvaw l-intraprenditorija fuq bażi ta’ prova,
fi grupp, fejn jiġu diskussi u żviluppati ideat kummerċjali, jew
fejn il-persuni li qegħdin ifittxu x-xogħol jaħdmu fuq idea
għal negozju pprovduta minn persuna oħra. Jiġi pprovdut
għalliem għal bejn tmienja u 12-il jum. Jekk idea ġiet
iffinalizzata u ttestjata, l-intraprenditur il-ġdid jista' jippruvaha sa 6
xhur, b'erba' sa sitt ijiem oħra ta’ tagħlim ta' kuntatt matul dan
il-perjodu.
–     
Taħriġ u taħriġ
mill-ġdid: L-għan tal-miżuri ta’
taħriġ huwa l-akkwist ta’ kwalifika bażika jew vokazzjonali fi
ħdan industrija b’rata għolja tal-impjiegi; l-issuktar
tat-taħriġ iservi biex jissaħħu l-kompetenzi eżistenti,
u gwida/taħriġ ta’ tħejjija għas-suq tax-xogħol ikun
disponibbli lill-persuni li ma għandhom l-ebda pjan futur
għall-karriera. It-taħriġ jitfassal apposta skont il-grupp
fil-mira, u l-korsijiet jistgħu jinkludu, pereżempju, l-espansjoni
tal-kompetenzi fis-settur tal-ICT; il-ġestjoni tal-proġetti,
tal-kwalità u finanzjarja, u l-iżvilupp ta’ ħiliet tan-negozju.
Il-biċċa l-kbira tat-taħriġ vokazzjonali tas-suq
tax-xogħol hija mmirata lejn kwalifika; f’ċerti kundizzjonijiet, ikun
possibbli l-ksib ta' lawrja ta' edukazzjoni għolja.
–     
Se jkun disponibbli taħriġ dwar
l-iżvilupp tal-SMEs; dan jgħaqqad il-ħtiġiet ta’
żvilupp tal-SMEs mal-kompetenzi tal-persuni qiegħda mħarrġa
apposta. L-għan ta’ dan it-taħriġ huwa li jipprovdi dawk li qed
jitħarrġu bil-fehim prattiku ta’ kif joperaw l-SMEs u biex
jipprovdihom bil-ħiliet neċessarji biex jaħdmu bi qligħ
f’kumpanija, kif ukoll il-kompetenzi biex jiżviluppawha. Dawk li
jitħarrġu jitgħallmu dwar il-proċessi tan-negozju
tal-kumpanija u jifhmu l-importanza tal-kwalità fl-operazzjonijiet ta’
kumpanija.
–     
Il-promozzjoni tal-intraprenditorija u
s-servizzi għal intraprendituri ġodda:
Protomo huwa ambjent għal innovazzjoni miftuħa, li jippermetti
lill-parteċipanti jipproċessaw l-ideat fi prototipi, jaħdmu
f'timijiet fi proġetti bi prova, jiżviluppaw tipi ġodda ta’
prodotti u servizzi u jibdew negozji ġodda b'impjiegi ġodda. Protomo
jlaqqa' flimkien l-ideat ġodda u l-persuni innovattivi. L-għan
tal-kunċett Protomo, li bħalissa qiegħed jiġi żviluppat
mill-ġdid f’Uusimaa, huwa li jkompli jitnaqqas il-limitu biex wieħed
isir imprenditur.
–     
Il-kunċett ta' Protomo jopera bħala
servizz ta’ tqabbil ta' xogħlijiet simili għal intraprendituri
ġodda. Il-bażi tad-dejta ta' Protomo hija kollezzjoni ta' ideat
promettenti proposti minn individwi jew minn impriżi tar-reġjun.
It-trejners maħtura minn Protomo mbagħad jgħinu lil gruppi
żgħar ta' ħaddiema ssensjati biex minn dawn l-ideat iwelldu
intrapriża ġdida li tista' jew tipproduċi l-oġġetti
jew is-servizzi li hemm bżonn, jew tippermettilhom jingħaqdu
mal-ġeneratur tal-idea u jaħdmu fuqha minn ġewwa intrapriżi
eżistenti. It-tim ta' Protomo jipprovdi l-faċilitajiet u l-pariri
għal dan il-grupp ta' ħidma, u jevalwa l-fattibbiltà tal-proposta kif
ukoll jipprovdi l-esperti meħtieġa fejn hemm bżonn. Protomo
normalment jaħdem bi gruppi ta’ erba' persuni li ffirmaw biex
jiżviluppaw aktar l-idea magħżula.
–     
L-intraprendituri potenzjali l-ġodda jiġu
megħjuna b'pariri, taħriġ relevanti, gwida, konsultazzjoni u
appoġġ, stabbilimenti u faċilitajiet għat-tul
tal-proġett Protomo, u jistgħu jingħataw ukoll xi għotjiet
għall-ftuħ tan-negozju meta jiġu sodisfatti l-kundizzjonijiet
tal-eliġibilità. Protomo jista' jipprovdi esperti esterni b'għarfien
speċifiku lil dawk li jaspiraw li jkunu intraprendituri. Il-lekċerers
u l-istudenti tal-universitajiet jistgħu jkunu involuti biex jiġu
ttestjati u inkoraġġiti innovazzjonijiet radikali li jistgħu
jiġu rfinuti b'mod li jwasslu għall-ħolqien ta’ negozji
ġodda.
–     
Appoġġ għall-bidu ta'
operazzjonijiet ta' negozju indipendenti: Din hija
għotja għal bidu ta' negozju, dħul għal intraprenditur
aspiranti sa 18-il xahar mill-operazzjoni inizjali. L-għotja ta' bażi
tikkonsisti f'EUR 31,36 għal kull jum. Ma dan jiżdied fattur
varjabbli, li ma jistax jeċċedi s-60 % tal-konċessjoni
bażi. Huwa stmat li madwar 150 persuna se jikkwalifikaw għal din
il-konċessjoni, u li l-medja mħallsa lilhom matul il-perjodu ta'
implimentazzjoni se tkun ta' EUR 6 000.
–     
Għajnuna għall-mobilità: Dan jipprovdi kemm għall-ispejjeż tal-ivvjaġġar u
tal-akkomodazzjoni kkawżati mit-titftix ta’ impjieg jew
it-taħriġ, kif ukoll għall-ispejjeż tal-ġarr. Dawk li
qed ifittxu x-xogħol għandhom mnejn ma jkunux jistgħu jsibu
impjieg ġdid fiż-żona immedjata, għalhekk jista' jagħti
l-każ li jkollhom bżonn jivvjaġġaw biex jattendu għal
intervisti tax-xogħol, u jista' jkollhom bżonn isibu post ġdid
fejn joqogħdu biex jieħdu post vakanti. L-ispejjeż
għall-ivvjaġġar huma kkalkulati fuq il-bażi ta' mili,
b'akkomodazzjoni rimborżata jekk meħtieġ. L-ispejjeż
tal-ġarr jiġu rimborżati sa EUR 700.
–     
Servizzi tal-impjiegi fil-Punt ta' Servizz: Il-ħaddiema min-Nokia ta' Salo li ngħataw is-sensja huma
pprovduti b'Punti ta' Servizz li jieħdu ħsiebhom matul il-fażi
tal-implimentazzjoni. Il-Punti ta' Servizz li oriġinarjament bdew
ġewwa l-istabbilimenti tan-Nokia, bdew jiggwidaw lill-ħaddiema
affettwati mill-bidu u dan billi pprovdewlhom rwol ħafna aktar personali u
fil-fond minn dak li normalment ikun kapaċi jipprovdi l-uffiċċju
pubbliku tal-impjiegi. Tingħata attenzjoni speċjali biex tiżgura
li l-ebda ħaddiem ma jispiċċa f'qgħad fit-tul. Wara
l-isforz inizjali intensiv tal-Punt ta' Servizz, dan jibqa' disponibbli biex
jiggwida lill-ħaddiema hekk kif jipproċedu bil-miżuri
individwali tagħhom.
–     
Sussidji ta' ħlas:
Dawn jistgħu jkunu disponibbli lill-impjegaturi li jkunu lesti jimpjegaw
il-ħaddiema fil-mira b'għarfien sħiħ dwar in-nuqqasijiet
ta' kompetenzi u ta' ħiliet vokazzjonali tal-persuna li jkunu se
jimpjegaw, u li jkunu wkoll lesti jiżguraw li jitħallsu salarju
raġonevoli u jingħataw kull appoġġ u taħriġ fuq
ix-xogħol meħtieġa kif jibdew jgħixu l-ewwel esperjenzi
tagħhom f’impjiegi mhux familjari. It-tul ta' żmien huwa ffissat
skont il-bżonnijiet tal-ħaddiem, u huwa stmat li se jammonta
għal medja ta' EUR 7 453 għal kull ħaddiem li
jibbenefika minn din l-iskema.
–     
Skema dwar l-akkwist tad-dejta mill-kumpaniji: Din l-iskema tippermetti lill-Uffiċċji
għall-Iżvilupp Ekonomiku u tal-Impjiegi, liċ-Ċentri
għall-Iżvilupp Ekonomiku, u lill-Ministeru tal-Impjiegi u
tal-Ekonomija biex imexxu intervisti bit-telefon ma’ kumpaniji u jiġbru
tagħrif aġġornat dwar il-ħtiġijiet personali
tal-intrapriżi. Dan it-tagħrif jippermetti lill-uffiċċji li
jiggwidaw lill-ħaddiema fid-direzzjoni t-tajba u jgħinuhom
fl-għażliet tagħhom ta’ korsijiet ta’ taħriġ.
L-intervisti jitwettqu b'mod ċentralizzat u r-riżultati jkunu
disponibbli għall-atturi f'forma magħżula.
30.         In-nefqa
għall-implimentazzjoni tal-FEG, li hija inkluża fl-applikazzjoni
skont l-Artikolu 3 tar-Regolament (KE) Nru 1927/2006, tkopri l-attivitajiet preparatorji, ta’ ġestjoni u ta’ kontroll kif ukoll
l-informazzjoni u l-pubbliċità fil-livelli nazzjonali, reġjonali u
lokali. Il-ħaddiema li jipparteċipaw fil-miżuri kofinanzjati
mill-FEG se jiġu mgħarrfa li s-servizzi offruti huma ffinanzjati bl-għajnuna
tal-FEG. L-awtoritajiet Finlandiżi qed jippjanaw konferenza, li se
tinvolvi liż-żewġ applikazzjonijiet tan-Nokia flimkien.
31.         Is-servizzi personalizzati
ppreżentati mill-awtoritajiet Finlandiżi huma miżuri attivi
tas-suq tax-xogħol fi ħdan l-azzjonijiet eliġibbli ddefiniti
fl-Artikolu 3 tar-Regolament (KE) Nru 1927/2006. L-awtoritajiet
Finlandiżi jistmaw li l-ispejjeż totali huma ta'
EUR 19 620 000, li minnhom EUR 18 830 000 huma
nefqa għas-servizzi personalizzati waqt li n-nefqa għall-implimentazzjoni
tal-FEG tilħaq l-EUR 790 000 (4,03 % tal-ammont totali).
Il-kontribuzzjoni totali mitluba mill-FEG hija ta' EUR 9 810 000
(50 % tal-ispejjeż totali).
 Azzjonijiet || Stima tal-għadd ta' ħaddiema fil-mira || L-ispiża stmata għal kull ħaddiem fil-mira (EUR) || Spejjeż totali (FEG u l-kofinanzjament nazzjonali) (EUR) 
 Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) 
 Il-miżuri ta’ kowċing u miżuri oħra ta’ tħejjija || 2 680 || 1 076 || 2 884 000 
 Edukazzjoni / taħriġ u taħriġ mill-ġdid || 1 340 || 6 027 || 8 076 000 
 Promozzjoni tal-intraprenditorija (Proġetti Protomo eċċ.) || 180 || 6 306 || 1 135 000 
 Appoġġ għall-bidu ta' operazzjonijiet ta' negozju indipendenti (start-up grant) || 150 || 6 000 || 900 000 
 Għajnuna għall-mobilità || 470 || 287 || 135 000 
 Servizzi tal-impjiegi fil-Punt ta' Servizz || 3 719 || 215 || 800 000 
 Sussidji ta' ħlas || 640 || 7 453 || 4 770 000 
 Sistema ta' kisba ta' dejta msejsa fuq il-kumpaniji || 2 505 || 52 || 130 000 
 Subtotal tas-servizzi personalizzati ||   || 18 830 000 
 Nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) 
 Attivitajiet preparatorji ||   || 50 000 
 Ġestjoni ||   || 420 000 
 Informazzjoni u pubbliċità ||   || 300 000 
 Attivitajiet ta’ kontroll ||   || 20 000 
 Subtotal tan-nefqa għall-implimentazzjoni tal-FEG ||   || 790 000 
 Total tal-istima tal-ispejjeż ||   || 19 620 000 
 Kontribut tal-FEG (50 % tal-ispejjeż totali) ||   || 9 810 000 
32.         Il-Finlandja tikkonferma li
l-miżuri deskritti hawn fuq huma kumplimentari għall-azzjonijiet
iffinanzjati mill-Fondi Strutturali u li l-miżuri qegħdin hemm biex
jipprevjenu kull finanzjament doppju. 
Id-data/i meta nbdew jew meta huwa
maħsub li jinbdew is-servizzi personalizzati għall-ħaddiema
affettwati
33.         Il-Finlandja bdiet is-servizzi
personalizzati lill-ħaddiema affettwati inkluż il-pakkett koordinat
propost għall-kofinanzjament lill-FEG fid-1 ta' Awwissu 2012.
Din id-data għalhekk tirrappreżenta l-bidu tal-perjodu ta’
eliġibbiltà għal kwalunkwe għajnuna li tista’ tingħata
mill-FEG.
Il-proċeduri
għall-konsultazzjoni mal-imsieħba soċjali
34.         Il-Ministeru tax-Xogħol u
tal-Ekonomija sejjaħ grupp li jindirizza s-sensji tan-Nokia u
pparteċipa fil-preparazzjoni tal-applikazzjoni tal-FEG. Dan il-grupp ta’
ħidma għandu rappreżentanti miċ-Ċentri
għall-Iżvilupp Ekonomiku, it-Trasport u l-Ambjent tal-Lbiċ tal-Finlandja,
Ostrobothnia tat-Tramuntana, Pirkanmaa u Uusimaa; l-Uffiċji tal-Impjiegi u
l-Iżvilupp Ekonomiku tagħhom; u l-imsieħba soċjali,
jiġifieri l-Kunsill tal-Unjins Industrijali Finlandiżi (eż.
Trade Union Pro, il-Unjin tal-Ħaddiema Finlandiżi tal-Metall, u
l-Akkademja tal-Inġiniera u l-Periti fil-Finlandja) u l-Federazzjoni
tal-Industriji tat-Teknoloġija Finlandiżi ma’ rappreżentanti
min-Nokia. 
35.         Il-kumitat tal-promozzjoni
tal-impjiegi tal-Uffiċċju Uffiċji tal-Impjiegi u l-Iżvilupp
Ekonomiku huwa attiv fil-livell lokali. Dan il-kumitat jopera bħala organu
għall-kooperazzjoni għall-Uffiċċju Uffiċji
tal-Impjiegi u l-Iżvilupp Ekonomiku u għall-organizzazzjonijiet
tas-suq tax-xogħol, muniċipalitajiet u atturi lokali oħra.
Il-kompiti tal-Kumitat huma, pereżempju, l-antiċipazzjoni tal-bidliet
fis-suq tax-xogħol u l-passi tal-ippjanar li jirriżultaw
meħtieġa minħabba dawn il-bidliet. 
36.         L-awtoritajiet Finlandiżi
kkonfermaw li kien hemm konformità mar-rekwiżiti stipulati
fil-leġiżlazzjoni nazzjonali u dik tal-UE dwar is-sensji kollettivi.
Tagħrif dwar azzjonijiet li huma
obbligatorji skont il-liġi nazzjonali jew il-ftehimiet kollettivi
37.         Fir-rigward tal-kriterji li
jinsabu fl-Artikolu 6 tar-Regolament (KE) Nru 1927/2006,
l-awtoritajiet Finlandiżi fl-applikazzjoni tagħhom:
·      ikkonfermaw li l-kontribuzzjoni finanzjarja mill-FEG ma tiħux post
il-miżuri li huma r-responsabbiltà ta' kumpaniji skont il-liġi
nazzjonali jew ftehimiet kollettivi;
·      urew li l-azzjonijiet jipprovdu appoġġ għal
ħaddiema individwali u m’għandhomx jintużaw
għar-ristrutturazzjoni ta' kumpaniji jew setturi;
·      ikkonfermaw li l-azzjonijiet eliġibbli msemmija hawn fuq ma
jirċevux għajnuna minn strumenti finanzjarji oħra.
·      Barra minn hekk, l-awtoritajiet Finlandiżi kkonfermaw li huma
kienu segwew u implimentataw ir-rakkomandazzjonijiet li rriżultaw
mill-verifika tal-FEG f'każ preċedenti, EGG/2007/004 FI/Perlos.
Is-sistemi ta' ġestjoni u ta'
kontroll 
38.         Il-Finlandja nnotifikat
lill-Kummissjoni li l-kontribut finanzjarju se jkun ġestit mill-Ministeru
tal-Impjiegi u l-Ekonomija, li jimmaniġġa wkoll il-fondi tal-FSE.
L-istess Ministeru jaġixxi wkoll bħala l-awtorità li
tiċċertifika. Hemm separazzjoni stretta tad-dmirijiet u ta'
relazzjonijiet ta' rappurtaġġ bejn id-dipartimenti responsabbli
għal dawn iż-żewġ funzjonijiet. Il-funzjonijiet ta’
ġestjoni għall-FEG ġew assenjati lid-dipartiment tal-Impjiegi u
tal-Intraprenditorija, filwaqt li dawk għall-FSE ngħataw
lid-dipartiment reġjonali. Il-funzjonijiet ta’ ċertifikazzjoni
għaż-żewġ Fondi f'idejn l-Unità tar-Riżorsi Umani u
tal-Amministrazzjoni. Il-Ministeru ħejja manwal li jiddeskrivi fid-dettall
il-proċeduri li għandhom jiġu segwiti.
Fir-rigward tal-verifika, il-korp responsabbli
huwa l-Unità tal-Verifika Interna indipendenti, li jopera taħt
is-Segretarju Permanenti. Il-funzjonijiet relatati mal-monitoraġġ u
l-awditjar huma inklużi wkoll fil-firxa ta’ funzjonijiet tal-awtoritajiet
tal-ġestjoni u taċ-ċertifikazzjoni.
Finanzjament
39.         Abbażi tal-applikazzjoni
mill-Finlandja, il-kontribuzzjoni proposta mill-FEG għall-pakkett
ikkoordinat ta' servizzi personalizzati (inkluża n-nefqa biex jiġi
implimentat l-FEG) hija ta' EUR 9 810 000, li
tirrappreżenta 50 % tal-ispiża totali. L-allokazzjoni proposta
mill-Kummissjoni minn dan il-Fond hija bbażata fuq it-tagħrif li
ngħata mill-Finlandja.
40.         B'kunsiderazzjoni tal-ammont
massimu possibbli ta' kontribuzzjoni finanzjarja mill-FEG skont
l-Artikolu 10(1) tar-Regolament (KE) Nru 1927/2006, kif ukoll
l-ambitu tal-allokazzjoni mill-ġdid ta' approprjazzjonijiet,
il-Kummissjoni tipproponi li timmobilizza l-FEG għall-ammont totali msemmi
hawn fuq, li għandu jiġi allokat skont l-intestatura 1a
tal-qafas finanzjarju.
41.         Permezz
tal-preżentazzjoni ta' din il-proposta sabiex timmobilizza l-FEG,
il-Kummissjoni qiegħda tniedi l-proċedura ssimplifikata ta'
trijalogu, kif mitlub mill-Punt 28 tal-Ftehim Interistituzzjonali
tas-17 ta' Mejju 2006, sabiex tikseb il-qbil
taż-żewġ fergħat tal-awtorità tal-baġit dwar
il-ħtieġa li jintuża l-FEG u l-ammont meħtieġ. Il-Kummissjoni
tistieden lill-ewwel waħda miż-żewġ fergħat
tal-awtorità tal-baġit li tilħaq ftehim dwar l-abbozz tal-proposta
tal-mobilizzazzjoni, fil-livell politiku xieraq, biex tinforma lill-fergħa
l-oħra u lill-Kummissjoni dwar l-intenzjonijiet tagħha. F'każ
ta' nuqqas ta' qbil minn xi waħda miż-żewġ partijiet
tal-awtorità tal-baġit, se tissejjeħ laqgħa formali ta'
trijalogu.
42.         B’mod separat il-Kummissjoni
tippreżenta talba ta' trasferiment sabiex fil-baġit għall-2013
iddaħħal approprjazzjonijiet ta' impenn speċifiċi, kif
mitlub mill-Punt 28 tal-Ftehim Interistituzzjonali tas-17 ta' Mejju 2006.
Sors tal-approprjazzjonijiet ta’
pagament 
43.         Se jintużaw
approprjazzjonijiet mil-linja baġitarja tal-FEG biex ikopru l-ammont ta'
EUR 9 810 000 meħtieġ għal din l-applikazzjoni.
Proposta għal
DEĊIŻJONI TAL-PARLAMENT EWROPEW
U TAL-KUNSILL
dwar il-mobilizzazzjoni tal-Fond Ewropew ta’
Aġġustament għall-Globalizzazzjoni, skont il-punt 28
tal-Ftehim Interistituzzjonali tas-17 ta’ Mejju 2006 bejn
il-Parlament Ewropew, il-Kunsill u l-Kummissjoni dwar id-dixxiplina
baġitarja u l-ġestjoni finanzjarja soda (applikazzjoni EGF/2013/001
FI/Nokia Salo mill-Finlandja)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea,
Wara li kkunsidraw il-Ftehim
Interistituzzjonali tas-17 ta' Mejju 2006 bejn il-Parlament
Ewropew, il-Kunsill u l-Kummissjoni dwar id-dixxiplina baġitarja u
l-ġestjoni finanzjarja soda[5],
u b'mod partikolari l-punt 28 tiegħu,
Wara li kkunsidraw ir-Regolament (KE) Nru
1927/2006 tal-Parlament Ewropew u tal-Kunsill tal-20 ta' Diċembru 2006
li jistabbilixxi l-Fond Ewropew ta' Aġġustament
għall-Globalizzazzjoni[6],
u b'mod partikolari l-Artikolu 12(3) tiegħu,
Wara li kkunsidraw il-proposta tal-Kummissjoni
Ewropea[7],
Billi:
(1)       Il-Fond Ewropew ta’
Aġġustament għall-Globalizzazzjoni (FEG) twaqqaf biex jipprovdi
appoġġ addizzjonali lill-ħaddiema li ngħataw is-sensja
minħabba bidliet strutturali kbar fix-xejriet kummerċjali dinjija
b’riżultat tal-globalizzazzjoni u biex dawn jiġu megħjuna
fir-riintegrazzjoni tagħhom fis-suq tax-xogħol.
(2)       Il-Ftehim Interistituzzjonali
tas-17 ta’ Mejju 2006 jippermetti l-mobilizzazzjoni tal-FEG sal-ammont annwali
massimu ta’ EUR 500 miljun.
(3)       Il-Finlandja ppreżentat
applikazzjoni biex timmobilizza l-FEG, fir-rigward tas-sensji
fl-intrapriża Nokia plc, Nokia Siemens Networks u 30 mis-sottokuntratturi
tagħha, fil-1 ta' Frar 2013 u ssupplimentatha
b'tagħrif addizzjonali sal-21 ta' Awwissu 2013. Din
l-applikazzjoni hi konformi mar-rekwiżiti biex jiġu determinati
l-kontribuzzjonijiet finanzjarji kif stipulati fl-Artikolu 10 tar-Regolament
(KE) Nru 1927/2006. Il-Kummissjoni għalhekk, tipproponi li jiġi
mmobilizzat l-ammont ta' EUR 9 810 000.
(4)       Il-FEG għandu,
għalhekk, jiġi mobilizzat sabiex jagħti kontribuzzjoni
finanzjarja għall-applikazzjoni mressqa mill-Finlandja,
ADOTTAW DIN ID-DEĊIŻJONI:
Artikolu 1
Għall-baġit ġenerali tal-Unjoni
Ewropea għas-sena finanzjarja 2013, il-Fond Ewropew ta'
Aġġustament għall-Globalizzazzjoni (FEG) għandu jiġi
mobilizzat biex jipprovdi s-somma ta' EUR 9 810 000 f'approprjazzjonijiet
ta' impenn u ta' pagament.
Artikolu 2
Din id-Deċiżjoni għandha
tiġi ppubblikata f’Il-Ġurnal Uffiċjali tal-Unjoni Ewropea.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               ĠU C 139, 14.6.2006, p. 1.
[2]               ĠU L 406, 30.12.2006, p. 1.
[3]               Skont it-tielet paragrafu tal-Artikolu 3 tar-Regolament
(KE) Nru 1927/2006.
[4]               Il-kumpanija tar-riċerka tas-suq IDC.
[5]               ĠU C 139, 14.6.2006, p. 1.
[6]               ĠU L 406, 30.12.2006, p. 1.
[7]               ĠU C […], […], p. […].